Broj: 711-I-670-M-26/21-05-8

Zagreb, 19. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Vedrana Neferovića, zamjenika župana Požeško-slavonske županije**, za davanjem mišljenja Povjerenstva**,** na 119. sjednici, održanoj 19. ožujka 2021.g., donosi sljedeću:

**ODLUKU**

**Na temelju članka 20. stavka 4. ZSSI-a, daje se suglasnost dužnosniku Vedranu Neferoviću, zamjeniku župana Požeško-slavonske županije, da u razdoblju od 12 mjeseci nakon prestanka obnašanja navedene dužnosti, stupi u radni odnos u Poljoprivredno-prehrambenoj školi, Požega, na radnom mjestu ravnatelja, s obzirom da poslovi ravnatelja ne predstavljaju poslove upravljanja navedenim poslovnim subjektom, a iz utvrđenih okolnosti konkretnog slučaja, vezanih za poslovne odnose između Požeško-slavonske županije i Poljoprivredno-prehrambene škole, Požega, koji su nastali za vrijeme mandata dužnosnika Vedrana Neferovića, ne proizlazi postojanje sukoba interesa navedenog dužnosnika.**

Obrazloženje

Zahtjev za davanjem mišljenja Povjerenstva podnio je dužnosnik Vedran Neferović, zamjenik župana Požeško-slavonske županije. U knjigama ulazne pošte zahtjev je zaprimljen dana 10. ožujka 2021.g., pod poslovnim brojem: 711-U-941-M-26/21-01-1 te je povodom istog otvoren predmet broj: M-26/21.

Člankom 3. stavkom 1. podstavkom 38. i 39. ZSSI-a propisano je da su općinski načelnici, gradonačelnici, župani i njihovi zamjenici dužnosnici u smislu navedenog Zakona. Uvidom u Registar dužnosnika, utvrđeno je da Vedran Neferović obnaša dužnost zamjenika župana Požeško-slavonske županije, dok je u prethodnom mandatu 2013.-2017. obnašao dužnost gradonačelnika Grada Požege te je stoga, povodom obnašanja navedenih dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja navodi se da škola čiji osnivač je Požeško-slavonska županija raspisuje javni natječaj za imenovanje ravnatelja te da dužnosnik ispunjava sve zakonom propisane uvjete u smislu stručne spreme, godina radnog iskustva, odnosno rada u odgojno-obrazovnim ustanovama. U zahtjevu se nadalje navodi da za vrijeme obnašanja dužnosti zamjenika župana Požeško-slavonske županije, dužnosnik Vedran Neferović nije bio u poslovnom odnosu niti je sklapao bilo kakve pravne poslove sa školom koja raspisuje javni natječaj za imenovanje ravnatelja. Također, dužnosnik nije donosio niti sudjelovao u donošenju bilo kakvih odluka koje bi utjecale na poslovanje navedene ustanove. Slijedom navedenoga, dužnosnik od Povjerenstva traži mišljenje postoje li sukladno odredbama ZSSI-a zapreke za sudjelovanje dužnosnika u natječajnom postupku za imenovanje ravnatelja.

Na zahtjev Povjerenstva Požeško-slavonska županija dostavila je dodatno očitovanje KLASA: 080-01/21-01/1, URBROJ: 2177/1-06-01/6-21-3 od 16. ožujka 2021.g. u kojem se navodi da Požeško-slavonska županija kao osnivač osnovnih i srednjih škola dobiva sredstva putem decentraliziranih funkcija od strane Ministarstva znanosti i obrazovanja. Transfer navedenih sredstava prema školama vrši se preko računa Požeško-slavonske županije. Odluku o iznosima dodijeljenim školama donosi predstavničko tijelo, odnosno Županijska skupština Požeško-slavonske županije. Iz vlastitih sredstava Županija školama čiji je osnivač pomaže samo u vidu financiranja školskih natjecanja učenika.

U očitovanju se nadalje navodi da zamjenik župana nema ovlasti donositi financijske odluke niti je iste donosio, a niti može utjecati na iznose koji se školama doznačuju. Navedeno je vidljivo iz proračuna Požeško-slavonske županije koji se donosi za svaku fiskalnu godinu, kako za vrijeme mandata dužnosnika Vedrana Neferovića tako i u mandatima njegovih prethodnika. Slijedom navedenoga, ne postoji nikakav poslovni odnos između zamjenika župana i škola čiji osnivač je Požeško-slavonska županija. Stručne službe Županije na temelju veličine škole i broja učenika te režijskih troškova i sl. daju prijedloge županu i Odjelu financija prilikom formiranja proračuna i raspodjele sredstava Ministarstva.

Dužnosnik Vedran Neferović također navodi da će, u slučaju raspisivanja natječaja za vrijeme trajanja mandata i izbora ravnatelja škole, podnijeti ostavku na dužnost koju obnaša, međutim, u ovom trenutku ne zna kad će to biti jer odluku o raspisivanju natječaja donosi Školski odbor.

U privitku dopisa dostavljene su Odluke o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba srednjih škola i učeničkih domova Požeško-slavonske županije za 2016.g., 2017.g., 2018., 2019.g., 2020.g., zatim Odluke o Planu rashoda za nabavu proizvedene dugotrajne imovine i dodatna ulaganja na nefinancijskoj imovini srednjih škola i učeničkih domova Požeško-slavonske županije za 2016.g., 2017.g., 2018.g., 2019.g. i 2020.g. te Odluke o operativnom planu rashoda za materijal, dijelove i usluge tekućeg i investicijskog održavanja srednjeg školstva i učeničkih domova Požeško-slavonske županije u 2016.g., 2017.g., 2018.g., 2019.g. i 2020.g.

Sve navedene odluke donijela je Županijska skupština Požeško-slavonske županije, a istima su određeni novčani iznosi koji se dodjeljuju pojedinoj školi, odnosno učeničkom domu pa tako i Poljoprivredno-prehrambenoj školi u Požegi.

Dana 16. ožujka 2021.g. u telefonskom razgovoru sa službenicom u Uredu Povjerenstva zaduženom za rad na navedenom predmetu, dužnosnik Vedran Neferović naveo je da je zahtjev podnesen u odnosu na Poljoprivredno-prehrambenu školu u Požegi.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Stavkom 4. istog članka propisano je da su ustanove poslovni subjekti u smislu ZSSI-a.

Uvidom u podatke Sudskog registra Trgovačkog suda u Osijeku – Stalne službe u Slavonskom Brodu utvrđeno je da je pod matičnim brojem subjekta: 050027530 upisana Poljoprivredno-prehrambena škola, Ratarnička 3, Požegi, OIB: 70972855411, pravnog oblika ustanova. Kao jedini osnivač navedene ustanove upisana je Požeško-slavonska županija, a kao vršitelj dužnosti ravnatelja upisana je Marija Mršo Rajić.

Povjerenstvo ukazuje da je člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19. i 64/20.) propisano da su srednje škole javne ustanove koje obavljaju djelatnost odgoja i obrazovanja. Člankom 118. stavkom 1. istog Zakona propisano je da školom upravlja školski odbor, dok je člankom 125. propisano da je ravnatelj poslovodni i stručni voditelj školske ustanove. Slijedom navedenoga, školski odbor je po svojoj ulozi upravljanja školom kao ustanovom, izjednačen s pojmom upravnog vijeća ustanova, dok se obavljanje poslova ravnatelja ne smatra obavljanjem poslova upravljanja poslovnim subjektom u smislu članka 14. stavka 1. ZSSI-a.

Povjerenstvo nadalje obrazlaže kako iz prikupljene dokumentacije proizlazi da je za vrijeme mandata dužnosnika Vedrana Neferovića, između Požeško-slavonske županije kao tijela javne vlasti u kojem dužnosnik obnaša dužnost i Poljoprivredno-prehrambene škole u Požegi, bilo poslovnih odnosa s obzirom da je navedena ustanova stjecala sredstva od Požeško-slavonske županije, što se smatra poslovnim odnosom u smislu članka 4. stavka 3. ZSSI. Povjerenstvo je stoga navedene poslovne odnose cijenilo u smislu postojanja okolnosti iz kojih bi proizlazio eventualni sukob interesa navedenog dužnosnika.

S obzirom da je iz dostavljene dokumentacije utvrđeno da je odluke o iznosu sredstava koja se dodjeljuju školama kojima je osnivač Požeško-slavonska županija, pa tako i Poljoprivredno-prehrambenoj školi, donijela Županijska skupština navedene županije te da dužnosnik Vedran Neferović, kao zamjenik župana Požeško-slavonske županije, nije sudjelovao u navedenom postupku, Povjerenstvo je ocijenilo kako iz utvrđenih okolnosti vezanih za stupanje u poslovne između Požeško-slavonske županije i Poljoprivredno-prehrambene škole ne proizlazi postojanje sukoba interesa navedenog dužnosnika.

S obzirom na sve navedeno, Povjerenstvo je sukladno članku 20. stavku 4. ZSSI-a dalo suglasnost dužnosniku Vedranu Neferoviću da, u slučaju da na provedenom natječaju bude izabran kao najbolji kandidat, nakon prestanka obnašanja dužnosti zamjenika župana Požeško-slavonske županije, može stupiti u radni odnos u Poljoprivredno-prehrambenoj školi, na radnom mjestu ravnatelja.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Vedran Neferović, elektroničkom dostavom

2. Objava na internetskoj stranici Povjerenstva

3. Pismohrana